เดวิด ฟิลลิปส์ ชายที่ซื้อพุดดิงหมื่นถ้วย เพื่อบินฟรีล้านไมล์
วอร์เรน บัฟเฟตต์ เคยกล่าวไว้ว่า การลงทุนของเขาก็เหมือนกับการแข่งขันเบสบอล โดยเขาจะรอจังหวะหวดลูกก็ต่อเมื่อมีโอกาสสูงที่จะโฮมรัน  เปรียบได้กับการลงทุนที่รอคอยโอกาสเพื่อสร้างผลตอบแทนมหาศาล  ซึ่งดูเหมือนว่าคำกล่าวนี้จะเหมาะกับชายที่ชื่อว่าเดวิด ฟิลลิปส์ ที่แม้ว่าเขาจะไม่ได้ลงทุนในหุ้น อสังหาริมทรัพย์ หรือคริปโทเคอร์เรนซี แต่เขาก็พบโอกาสทองที่ไม่มีใครเห็น จากโปรโมชันของอาหารแบรนด์หนึ่ง จนได้รับไมล์สะสมเที่ยวบินถึง 1,200,000 ไมล์ คิดเป็นมูลค่ามากถึง 780,000 บาท  โดยการได้รับรางวัลนี้ เขามีต้นทุนเพียง 98,000 บาท หรือหากเราคิดเป็นการลงทุน เดวิด ฟิลลิปส์ ก็สามารถสร้างผลตอบแทนได้มากเกือบ 8 เท่า แถมยังได้ของกินเป็นพุดดิงจำนวน 12,000 ถ้วยอีกด้วย  แล้วพุดดิงหมื่นถ้วยมันเกี่ยวอะไรกับไมล์สะสมเที่ยวบินล้านไมล์ ?  ลงทุนแมนจะเล่าให้ฟัง 
10 มิ.ย. 2564

เดวิด ฟิลลิปส์ ชายที่ซื้อพุดดิงหมื่นถ้วย เพื่อบินฟรีล้านไมล์ /โดย ลงทุนแมน
วอร์เรน บัฟเฟตต์ เคยกล่าวไว้ว่า การลงทุนของเขาก็เหมือนกับการแข่งขันเบสบอล
โดยเขาจะรอจังหวะหวดลูกก็ต่อเมื่อมีโอกาสสูงที่จะโฮมรัน 
เปรียบได้กับการลงทุนที่รอคอยโอกาสเพื่อสร้างผลตอบแทนมหาศาล
ซึ่งดูเหมือนว่าคำกล่าวนี้จะเหมาะกับชายที่ชื่อว่าเดวิด ฟิลลิปส์
ที่แม้ว่าเขาจะไม่ได้ลงทุนในหุ้น อสังหาริมทรัพย์ หรือคริปโทเคอร์เรนซี
แต่เขาก็พบโอกาสทองที่ไม่มีใครเห็น จากโปรโมชันของอาหารแบรนด์หนึ่ง
จนได้รับไมล์สะสมเที่ยวบินถึง 1,200,000 ไมล์ คิดเป็นมูลค่ามากถึง 780,000 บาท
โดยการได้รับรางวัลนี้ เขามีต้นทุนเพียง 98,000 บาท หรือหากเราคิดเป็นการลงทุน
เดวิด ฟิลลิปส์ ก็สามารถสร้างผลตอบแทนได้มากเกือบ 8 เท่า
แถมยังได้ของกินเป็นพุดดิงจำนวน 12,000 ถ้วยอีกด้วย
แล้วพุดดิงหมื่นถ้วยมันเกี่ยวอะไรกับไมล์สะสมเที่ยวบินล้านไมล์ ? 
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ย้อนกลับไปในปี 1999 หรือราว 22 ปีก่อน
Healthy Choice แบรนด์อาหารแช่เย็นและแช่แข็ง
ได้จัดโปรโมชันหนึ่งขึ้นมาเพื่อส่งเสริมการขายสินค้าของทางบริษัท
โดยโปรโมชันนี้ คือการให้ลูกค้าที่ซื้อผลิตภัณฑ์ใดก็ได้ ของแบรนด์ Healthy Choice
แกะบาร์โคดที่ติดอยู่กับผลิตภัณฑ์ครบ 10 ชิ้น แล้วนำมาส่งทางบริษัท
จะได้รับไมล์สะสมเที่ยวบินไปเลย 500 ไมล์ โดยไม่ต้องลุ้น 
แต่ช้าก่อน หากส่งภายในเดือนแรกรับไปทันที 1,000 ไมล์
ระหว่างที่คุณเดวิด วิศวกรชาวอเมริกัน 
กำลังเดินช็อปในซูเปอร์มาร์เก็ต ก็เจอการโฆษณานี้พอดี
เขาจึงลองคิดคำนวณเล่น ๆ เทียบกับสินค้าที่บริโภคอยู่เป็นประจำ
หลังจากคำนวณ เขาคิดว่าโปรโมชันนี้มีความน่าสนใจ จึงไม่รอช้าเริ่มสำรวจหาสินค้าราคาถูก
จนในที่สุดได้ไปเจอสินค้าที่ถูกที่สุดคือ พุดดิง นั่นเอง ซึ่งมีราคาเพียง 25 เซนต์ต่อถ้วย
ซึ่งหลังจากคำนวณอีกรอบแล้ว ก็พบว่านี่เป็นโอกาสครั้งใหญ่
ที่โปรโมชันมีช่องว่างให้เราเข้าไปการันตีประโยชน์ได้
ทำให้เขาเหมาซื้อพุดดิงหมดทั้งร้านค้า และเพื่อไม่ให้คนอื่นรู้ว่ามีโปรโมชันที่น่าทึ่งนี้อยู่
เขาจึงบอกคนที่สงสัยเรื่องที่เหมาพุดดิงหมดร้านค้าว่า เพื่อเป็นการเตรียมตัวกับเหตุการณ์ Y2K หรือวันที่คนคาดว่าคอมพิวเตอร์ทั่วโลกจะรวนและอาจส่งผลต่อเศรษฐกิจทั่วโลกครั้งใหญ่
แม้ว่าเขาจะทำให้คนอื่นหายสงสัยได้แล้ว 
แต่ปริมาณพุดดิงที่ซื้อไว้ยังไม่พอตามที่ต้องการ
ฟิลลิปส์ จึงตัดสินใจขับรถเป็นระยะทางกว่า 200 ไมล์ เพื่อหาร้านค้าที่ขายพุดดิง
หลังจากการขับรถตระเวนเหมาพุดดิงแบรนด์ Healthy Choice
จนในที่สุดเขาก็สามารถสะสมพุดดิงได้มากถึง 12,000 ถ้วย
ซึ่งต่อมานี้เองเขาก็พบปัญหาใหญ่ คือจำนวนพุดดิงมีมากเกินไป 
จึงเป็นเรื่องยากที่เขาจะสามารถแกะบาร์โคดแล้วส่งไปยังบริษัทได้ทันภายในระยะเวลา 1 เดือนแรกเพื่อรับสิทธิ์แลกไมล์ที่เพิ่มขึ้นเป็น 2 เท่าตัว
ถึงตรงนี้ใครหลายคนอาจจะคิดว่าเดวิด ฟิลลิปส์
ใช้วิธีแกะแบบหามรุ่งหามค่ำหรือแกะเฉพาะเท่าที่ทำได้ 
แต่เขามีความคิดที่หัวใสและล้ำกว่านั้น
เขาเกิดไอเดียนำพุดดิงไปบริจาคให้มูลนิธิช่วยเหลือคนยากไร้ 
โดยแลกกับผลตอบแทน คือการแกะบาร์โคดกลับคืนมา
ส่งผลให้เดวิดสามารถส่งบาร์โคดได้ทันตามเวลาที่กำหนด
และจากการนำของไปบริจาคก็ยังทำให้เขาสามารถลดหย่อนภาษีได้ถึง 25,500 บาท
จากเหตุการณ์ในครั้งนั้น เดวิด ฟิลลิปส์ ก็ได้นำบาร์โคด 12,000 สิทธิ์
แลกเป็นเที่ยวบินสะสม 1,200,000 ไมล์ ซึ่งทำให้เขาและครอบครัว
ได้ไปเที่ยวต่างประเทศอย่างสบายใจ
เรื่องราวดังกล่าว ได้สร้างชื่อเสียงให้กับเดวิด ฟิลลิปส์ 
จนเขาถูกตั้งฉายาให้ว่า “Pudding Guy” หรือ นายพุดดิง
ในเวลาต่อมาก็ถูกสร้างเป็นกิมมิกในภาพยนตร์เรื่อง Punch-Drunk Love อีกด้วย
ในขณะเดียวกัน มูลค่าไมล์สะสมที่เขาได้รับถูกประเมินไว้ที่ 780,000 บาท
หากเทียบเป็นระยะทางคือ ไป-กลับยุโรปได้ 31 รอบ หรือฮาวาย 42 รอบ  
หรือภายในประเทศสหรัฐอเมริกา 50 รอบเลยทีเดียว
 
โดยเดวิด ฟิลลิปส์ ใช้เงินลงทุนเพียง 98,000 บาท
และถ้าหักผลประโยชน์ทางภาษีอีก 25,500 บาท
หากเทียบเป็นผลตอบแทนก็จะมากถึง 10 เท่าเลยทีเดียว
นอกจากนี้ จากการที่เดวิดมีไมล์สะสมเกินล้านไมล์ 
ทำให้ได้รับสถานะลูกค้าชั้น “Gold ตลอดชีพ”
ซึ่งประโยชน์คือ ได้สิทธิ์ขึ้นเครื่องก่อน อัปเกรดตั๋ว และได้ไมล์สะสมเพิ่ม
หลังจากเกิดเหตุการณ์ “Pudding Guy” 
ก็เป็นเรื่องที่น่าคิดว่า นักการตลาดที่คิดโปรโมชันของบริษัทนี้จะเป็นอย่างไร
เพราะด้านหนึ่ง เขาสามารถสร้างชื่อเสียงแบรนด์ให้โด่งดังได้
แต่อีกนัยหนึ่ง เขาก็ทำให้บริษัทเสียเงินไปเยอะเหลือเกิน
อย่างในประเทศไทยก็เคยมีการนำแบงก์มาขายบนแพลตฟอร์มอีคอมเมิร์ซ เช่น 
แบงก์ 1,000 บาท นำมาขายในราคา 1,050 บาท ซึ่งหลายคนก็น่าจะเคยเห็นผ่านตามาบ้าง
และหลายคนก็อาจจะสงสัยว่าเขาขายกันไปทำไม
สำหรับคนที่รู้ก็คือ ในช่วงนั้นอีคอมเมิร์ซมีการแจกคูปองส่วนลดให้ผู้ซื้อนำไปลดราคาสินค้าได้
ซึ่งแบงก์เหล่านี้ก็ได้เข้าร่วมโครงการด้วย เท่ากับว่าผู้ซื้อก็อาจจะซื้อได้ในราคาต่ำกว่า 1,000 บาท
ในขณะที่ผู้ขายก็ขายได้ในราคา 1,050 บาทนั่นเอง..
จากเรื่องราวทั้งหมดนี้ สะท้อนให้เห็นว่า
บางครั้งโอกาสที่เราจะได้ผลตอบแทนดี ๆ ไม่จำเป็นต้องเป็นเรื่องลงทุนเสมอไป 
เพียงเรามีความช่างสังเกตและคิดวิเคราะห์สิ่งรอบข้างตลอดเวลา
เราก็อาจจะมีโอกาสเหมือนกับนายพุดดิง เดวิด ฟิลลิปส์ ในเรื่องนี้ก็เป็นได้..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
 
-
 
-
 
-